Talous- ja sosiaalikomitean lausunto aiheesta "Ehdotus: neuvoston asetus yksityisoikeuden alalla toimivien tuki- ja vaihto-ohjelman (yksityisoikeuden alaa koskeva Grotius-ohjelma) jatkamisesta"



Virallinen lehti nro C 116 , 20/04/2001 s. 0097 - 0098



Talous- ja sosiaalikomitean lausunto aiheesta "Ehdotus: neuvoston asetus yksityisoikeuden alalla toimivien tuki- ja vaihto-ohjelman (yksityisoikeuden alaa koskeva Grotius-ohjelma) jatkamisesta" (2001/C 116/21) Neuvosto päätti 2. lokakuuta 2000 EY:n perustamissopimuksen 262 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "työllisyys, sosiaaliasiat, kansalaisuus" -jaosto antoi lausuntonsa 14. marraskuuta 2000. Esittelijä oli Manuel Cavaleiro Brandão ja apulaisesittelijöinä Susanna Florio ja Bernardo Hernández Bataller. Talous- ja sosiaalikomitea hyväksyi 29. ja 30. marraskuuta 2000 pitämässään 377. täysitunnossa (marraskuun 29. päivän kokouksessa) seuraavan lausunnon. Äänestyksessä annettiin 112 ääntä puolesta, ja 2 pidättyi äänestämästä. 1. Johdanto 1.1. Grotius-ohjelma perustettiin 1996 Euroopan unionista tehdyn sopimuksen K.3 artiklan perusteella ajanjaksoksi 1996-2000. Ohjelma päättyy siis tämän vuoden lopussa. 1.2. Grotius-ohjelman tarkoituksena on helpottaa oikeudellista yhteistyötä jäsenvaltioiden välillä edistämällä niiden oikeusjärjestelmien ja oikeuslaitosten keskinäistä tuntemusta. Ohjelman avulla voidaan rahoittaa koulutusta, vaihto- ja harjoitteluohjelmia, tapaamisten järjestämistä, tutkimustyötä ja tietojenvaihtoa. Ohjelman kohderyhmään kuuluvat oikeusalan toimijat. 1.3. Amsterdamin sopimuksen voimaantulon vuoksi yksityis- ja rikosoikeudellisissa asioissa tehtävällä oikeudellisella yhteistyöllä on eri oikeusperustat (EY:n perustamissopimuksen IV osasto ja SEU:n VI osasto). Tämä asetus koskee Grotius-ohjelman jatkamista ainoastaan yksityisoikeudellisissa asioissa ("yksityisoikeuden alaa koskeva Grotius-ohjelma") tehtävän yhteistyön osalta, joka kuuluu EY:n perustamissopimuksen 61 artiklan soveltamisalaan. 1.4. Komissio on alkanut pohtia yksityisoikeuden alaa koskevan Grotius-ohjelman tulevaisuutta erityisesti suhteessa vuoden 2001 lopussa päättyvään Robert Schuman -ohjelmaan, jonka tarkoituksena on parantaa yhteisön oikeuden tuntemusta lakimiesten keskuudessa. 1.5. On ehdotettu yksityisoikeuden alaa koskevan Grotius-ohjelman jatkamista vuodella ja 650000 euron määrärahan varaamista tähän tarkoitukseen. 1.6. Rahoitustukea voidaan myöntää viidelle asiakokonaisuudelle: kielten tai oikeusvertailun opinnot, ulkomailla suoritettavien harjoittelujaksojen tai vierailujen järjestäminen, konferenssien järjestäminen ja oikeudellista yhteistyötä koskevien tutkimusten koordinointi, muiden valtioiden lainsäädäntöä koskevien tietojen levittäminen ja oikeudellinen yhteistyö. 2. Yleistä 2.1. Grotius-ohjelman tavoitteet, eli ohjelman nivominen Robert Schuman -ohjelmaan ja sen myötä ohjelman entistä tiiviimpi jatkaminen yhdellä vuodella, ansaitsevat komitean hyväksynnän. 2.2. Euroopan unionin lujittuminen edellyttää yhteisen, yhä solidaarisemman, yhteistyökykyisen ja yhtenäisen oikeudellisen alueen syventämistä. Komitea tukee toimia, jotka edistävät tai edesauttavat tämän tavoitteen saavuttamista. 2.3. Ei voida korostaa liiaksi vaikutusta, joka Euroopan unionin perusoikeuskirjalla on tavoitteeseen pyrittäessä. 2.4. Komitea pitää mielekkäänä Grotius- ja Robert Schuman -ohjelmien nivomista yhteen tulevaisuudessa. Tällöin pitää kuitenkin säilyttää kummankin omat tavoitteet ja autonomia tarvittavassa määrin. 2.5. Komitea toistaa näkemyksensä(1), että pääpaino on annettava koulutus- ja tiedotustoiminnalle, joka koskettaa samanaikaisesti monia oikeusalan toimijoita, esimerkiksi tuomareita ja asianajajia, koska sen avulla päästään erityisesti vaikuttamaan jäsenvaltioiden ja Euroopan oikeusjärjestelmien yhtenäistämiseen. 2.6. Talous- ja sosiaalikomitea toivoo myös, että ohjelma tarjoaisi tulevaisuudessa ehdokasvaltioille enemmän osallistumismahdollisuuksia erityisesti työoikeuden osalta. Bryssel 29. marraskuuta 2000. Talous- ja sosiaalikomitean puheenjohtaja Göke Frerichs (1) TSK:n lausunto aiheesta: "Ehdotus Euroopan parlamentin ja neuvoston päätökseksi toimintaohjelman laatimisesta yhteisön oikeuden tuntemuksen parantamiseksi lakimiesten keskuudessa (Robert Schuman -ohjelma)" EYVL L 196, 14.7.1998.